Je Guillaumes, diz Chantenoy, de Jolains, chevaliers, fay savoir à touz... que je suis hons et entrez en l’omaige de noble baron messire Jeham de Chalon, signour d’Allay, mon bien amé signour, sauve la feauté de mes autres premiers signours, qui sont outre la Jou, per devers l’aveschiez de Losanne. Et cest homaige j’ay fait à mon devantdiz signour d’Arlay por le pris de sexante livres de petit tornois, lesquex je hai eues et receues doudit messire Jeham et tenuz m’en suis pour bien paiez. Et ay promis et promet audit messire Jeham de Chalon, signour d’Arlay, par mon soiremant doné sus sainz evangiles et par stipulation solempnel, que je le aiderai et vendrai à ses mandemans à armes, toutes les fois que je en serai requis par lui ou par ses lettres, encontre toutes genz à cui il aura affaire, outre la Jou, par devers l’arceveschié de Besençon. En tesmoignaige de laquel chose, je ay prié et requis à religiouse persone et honeste Jaque, humile abbé dou Mont-Sainte-Marie, que il mete son seal en ces presentes lettres, en tesmoignaige de verité, ensamble le mien seal... Ce fut fait et donné l’an Nostre Signour corrant par mil doux cenz nonante et huit, ou mois d’avril.